b'\n_START_ARTICLE_\nRialtobroen\n_START_PARAGRAPH_\nRialtobroen (italiensk: Ponte di Rialto) er den \xc3\xa6ldste af de fire broer over Canal Grande i Venedig i Italien.\n_START_SECTION_\nPengebroen\n_START_PARAGRAPH_\nDen f\xc3\xb8rste sp\xc3\xa6de start p\xc3\xa5 en fodg\xc3\xa6ngerbro over Canal Grande var en pontonbro, der blev anlagt i 1181. Den hed Ponte della Moneta (Pengebroen), sandsynligvis fordi Venedigs m\xc3\xb8nter blev sl\xc3\xa5et ved broens \xc3\xb8stende.\n_START_SECTION_\nDe f\xc3\xb8rste Rialto-broer\n_START_PARAGRAPH_\nUdviklingen og vigtigheden af Rialto-markedet p\xc3\xa5 \xc3\xb8stbredden af Canal Grande var med til at intensivere trafikken p\xc3\xa5 den flydende pontonbro, s\xc3\xa5 den blev i 1255 erstattet af en tr\xc3\xa6bro. Den var bygget som to skr\xc3\xa5tstillede ramper, der m\xc3\xb8dtes i en bev\xc3\xa6gelig central sektion, som kunne h\xc3\xa6ves f\xc3\xb8r passage af h\xc3\xb8je skibe. Den n\xc3\xa6re forbindelse til Rialto-markedet medf\xc3\xb8rte en navne\xc3\xa6ndring af broen. I l\xc3\xb8bet af det 15. \xc3\xa5rhundrede blev der opstillet to r\xc3\xa6kker af sm\xc3\xa5butikker p\xc3\xa5 broen, og huslejen fra disse var med til at betale for broens vedligeholdelse._NEWLINE_Og vedligeholdelse var vigtigt for tr\xc3\xa6broen. Den br\xc3\xa6ndte delvist under en opstand i 1310. I 1444 styrtede broen sammen under v\xc3\xa6gten af tilskuerne, der overv\xc3\xa6rede en b\xc3\xa5dparade p\xc3\xa5 Canal Grande, og efter atter at v\xc3\xa6re rejst skete det samme igen i 1524.\n_START_SECTION_\nKampestensbroen\n_START_PARAGRAPH_\nIdeen til en genopf\xc3\xb8relse af broen, men denne gang i sten, blev f\xc3\xb8rste gang luftet i 1503. Utallige projekter og tegninger blev pr\xc3\xa6senteret i de f\xc3\xb8lgende \xc3\xa5rtier. I 1551 bad myndighederne om forslag til en ny Rialtobro i sten. Planer og skitser kom fra flere kendte arkitekter, men alle baserede sig p\xc3\xa5 en klassisk konstruktion med flere brofag, hvilende p\xc3\xa5 bropiller i kanalen. Palladio og Michelangelo kom med designforslag til en ny bro._NEWLINE_Det endelige og godkendte forslag til en kampestensbro i \xc3\xa9t fag kom fra Antonio da Ponte. Hans bro stod f\xc3\xa6rdig i 1591. Den svarede i vid udstr\xc3\xa6kning til den tr\xc3\xa6bro, som den afl\xc3\xb8ste. Der er to skr\xc3\xa5 fag, der ender i en central portal. P\xc3\xa5 hver side af denne portal er de to skr\xc3\xa5 ramper udstyret med sm\xc3\xa5 butikker._NEWLINE_Rialtobroens lette konstruktion fik snart andre arkitekter til at forudsige en snarlig kollaps af broen. Broens fortsatte eksistens har dog gjort kritikken til skamme, og Rialtobroen er den dag i dag et arkitektonisk ikon for hele Venedig.'